Komission tiedonanto Euroopan parlamentille EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta moottoriajoneuvojen päästöjen aiheuttaman ilman pilaantumisen estämiseksi toteutettavia toimenpiteitä koskevan Euroopan parlamentin ja neuvoston direktiivin antamiseen ja direktiivin 70/220/ETY (kylmäkäynnistystesti) muuttamiseen /* SEK/2001/1683 lopull. - COD 2000/0211 */





KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta moottoriajoneuvojen päästöjen aiheuttaman ilman pilaantumisen estämiseksi toteutettavia toimenpiteitä koskevan Euroopan parlamentin ja neuvoston direktiivin antamiseen ja direktiivin 70/220/ETY (kylmäkäynnistystesti) muuttamiseen 1. TAUSTAA Ehdotus toimitettiin Euroopan parlamentille ja neuvostolle (asiakirja KOM(2000) 487 lopullinen - 2000/0211 COD): // 6. syyskuuta 2000 Talous- ja sosiaalikomitea antoi lausuntonsa: // 28. helmikuuta 2001 Euroopan parlamentti antoi lausuntonsa ensimmäisessä käsittelyssä: // 15. toukokuuta 2001 Yhteinen kanta hyväksyttiin: // 15. lokakuuta 2001. 2. KOMISSION EHDOTUKSEN TAVOITE Ehdotuksen tavoitteena on muuttaa direktiiviä 70/220/ETY, sellaisena kuin se on viimeksi muutettuna direktiivillä 2001/1/EY, täydentämällä ottomoottorilla varustettuihin ajoneuvoihin sovellettavia alhaisten lämpötilojen päästörajoja ja saattamalla kyseiset toimenpiteet voimaan 1 päivästä tammikuuta 2003 alkaen. Tässä ehdotuksessa säädetään ottomoottorilla varustettujen kevyiden hyötyajoneuvojen (N1-luokka) II painoluokan (paino yli 1 305 kg ja enintään 1 760 kg) ja III painoluokan (paino yli 1 760 kg ja enintään 3 500 kg) uusiin tyyppeihin sovellettavista alhaisen lämpötilan raja-arvoista. Ehdotuksessa myös lisätään alhaisen lämpötilan testauksen soveltamisalaan sellaiset raskaampien henkilöautojen uudet tyypit (M1-luokka), jotka oli aikaisemmin jätetty direktiivissä 70/220/ETY, sellaisena kuin se on muutettuna direktiivillä 98/69/EY, säädetyn alhaisessa lämpötilassa tehtävän testin ulkopuolelle. Vaatimukset koskevat ainoastaan kipinäsytytysmoottorilla varustettuja ajoneuvoja, jotka toimivat bensiinillä, nestekaasulla tai maakaasulla. Dieselmoottorilla varustetut ajoneuvot on nimenomaisesti jätetty määräysten ulkopuolelle. 3. YHTEISTÄ KANTAA KOSKEVAT HUOMAUTUKSET Euroopan parlamentti hyväksyi ensimmäisessä käsittelyssä neljä tarkistusta, joissa otettiin huomioon neuvoston puheenjohtajan kanssa käydyt keskustelut, jotta ensimmäisessä käsittelyssä päästäisiin sopimukseen. Tarkistuksessa 1 käsitellään päivää, jona kyseinen muutosdirektiivi saatetaan osaksi jäsenvaltioiden kansallista lainsäädäntöä. Tarkistuksella 2 muutetaan direktiivissä olevaa taulukkoa, josta ilmenee, mitkä testit koskevat ottomoottorilla varustettuja ajoneuvoja. Näin ollen tarkistuksessa otetaan huomioon alhaisessa lämpötilassa tehtävän testin soveltamisalan laajentaminen kaikkiin asiaankuuluviin ottomoottorilla varustettuihin ajoneuvotyyppeihin. Tarkistuksella 4 otetaan käyttöön tiukemmat alhaisten lämpötilojen päästörajat hiilimonoksidille (CO) ja hiilivedyille (HC). Päästörajoja sovelletaan ottomoottorilla varustettuihin II ja III painoluokan kevyisiin hyötyajoneuvoihin. Tarkistus 5 on toimituksellinen muutos. Siinä selvennetään, mitkä ovat ne uudet ajoneuvotyypit, joita kylmäkäynnistystesti koskee 1 päivästä tammikuuta 2003 alkaen. Yhteisessä kannassa otetaan kaikki Euroopan parlamentin ensimmäisessä käsittelyssä esittämät neljä tarkistusta sellaisenaan huomioon. Neuvosto teki kuitenkin pienen muutoksen tarkistukseen 5, jotta se olisi oikeudellisesti selkeämpi ja jotta asiaa koskevassa jaksossa määriteltäisiin suoraan, että kylmäkäynnistystestiä sovelletaan M1- ja N1 -luokan I alaluokan ajoneuvoihin 1 päivästä tammikuuta 2002 alkaen. 4. Päätelmä Komissio on pääpiirteissään tyytyväinen yhteiseen kantaan ja pyytää Euroopan parlamenttia ja neuvostoa sopimaan käsiteltävänä olevasta muutosdirektiivistä mahdollisimman pian.